Mej. SA-inskrywings nou oopMej. Suid-Afrika se nuwe logo Inskrywings vir vanjaar se Mej. Suid-Afrika-kompetisie het vandag om 09:00 geopen. Die Mej. Suid-Afrika-organisasie het vroeër laat weet dat groot veranderinge aan die kompetisie aangebring word en dat die inskrywingsproses aanlyn voortgaan nadat hulle verlede jaar reeds ŉ digitale proses hiervoor ingespan het. Die Mej. Suid-Afrika-kompetisie is die eerste van sy soort ter wêreld wat te midde van die Covid-19-pandemie sy planne met vanjaar se formaat bekend maak. Die nuwe Mej. Suid-Afrika sal die eerste naweek in Augustus gekroon word, soos wat die land sy Vrouemaand binnegaan. Die kompetisie sal regstreeks op M-Net en MzanziMagic uitgesaai word. Stephanie Weil, uitvoerende hoof van die Mej. Suid-Afrika-organisasie, sê die kompetisie, wat vanjaar in sy 62ste jaar is, gaan voort ten spyte van die nasionale staat van inperking. “Ons sal semi-finaliste uit ons aanlyn inskrywings kies. Beoordeling vir die finale finaliste sal ook aanlyn gebeur. Soos altyd sal die finale vertoning [waar die wenner aangewys word] van die beste vermaak en ontwerpers in Suid-Afrika ten toon stel. Die enigste verskil sal wees dat daar nie ŉ gehoor tydens die uitsending gaan wees nie, maar eerder miljoene mense wat tuis daarna gaan kyk,” sê Weil. Zozibini Tunzi (Foto: Verskaf) Weil sê dit is ook ŉ goeie geleentheid om die Mej. Suid-Afrika-handelsmerk verder uit te brei en vir aanhangers om virtueel met die nuwe Mej. Suid-Afrika interaksie te hê. Zozibini Tunzi (Foto: Verskaf) Die nuwe Mej. Suid-Afrika sal groot skoene moet volstaan aangesien dié kompetisie die afgelope paar jaar goed naam op die wêreldverhoog gemaak het. Mej. Suid-Afrika 2019, Zozibini Tunzi, is as vanjaar se Mej. Heelal aangewys en Tamaryn Green, Mej. Suid-Afrika 2018, was die vorige jaar die naaswenner by die Mej. Heelal-wedstryd. Demi-Leigh Nel-Peters het in 2017 die Mej. Suid-Afrika- en daarna die Mej. Heelal-titel gedra en voor dit was Rolene Strauss, Mej. Suid-Afrika 2014, ook as Mej. Wêreld aangewys. Inskrywings kan slegs op www.misssa.co.za gedoen word. Inskrywings is tot 31 Mei oop.